b'\n_START_ARTICLE_\nKristina Iki\xc4\x87 Bani\xc4\x8dek\n_START_PARAGRAPH_\nKristina Iki\xc4\x87 Bani\xc4\x8dek (Sisak, 22. rujna 1975.) hrvatska je politi\xc4\x8darka i gradona\xc4\x8delnica grada Siska. Prvi mandat osvojila je u koaliciji koju je predvodila SDP - HNS - HSU, dok je drugi mandat izborila 4. lipnja na Dan Grada Siska u koaliciji SDP - Hrvatski laburisti - HSS Bra\xc4\x87a Radi\xc4\x87. U drugom krugu pobijedila je HDZ-ovog kandidata Franju \xc5\xa0abana s preko 2.500 glasova. \xc5\xbdivi u Sisku i \xc4\x8dlanica je Socijaldemokratske partije Hrvatske u kojoj ne obna\xc5\xa1a nikakvu funkciju na nacionalnoj razini. Predsjednica je gradskog ogranka SDP-a Sisak.\n_START_SECTION_\n\xc5\xbdivotopis\n_START_PARAGRAPH_\nRo\xc4\x91ena je 22. rujna 1975. u Sisku gdje je zavr\xc5\xa1ila osnovnu \xc5\xa1kolu i gimnaziju. Na Hrvatskim studijima Sveu\xc4\x8dili\xc5\xa1ta u Zagrebu diplomirala je kroatologiju i sociologiju. Od 2002. godine radi u Hrvatskom centru za razminiranje kao savjetnica za fondove Europske unije._NEWLINE_U SDP je pristupila 1998. godine preko Foruma mladih SDP-a, a od 1999. sudjeluje u radu sisa\xc4\x8dke organizacije SDP-a._NEWLINE_Od 2001. do 2005. bila je vije\xc4\x87nica u \xc5\xbdupanijskoj skup\xc5\xa1tini Sisa\xc4\x8dko-moslava\xc4\x8dke \xc5\xbeupanije, a od 2005. u dva je mandata bila izabrana za vije\xc4\x87nicu u Gradskom vije\xc4\x87u Siska. U drugom mandatu bila je i predsjednica Kluba vije\xc4\x87nika SDP-a._NEWLINE_Za predsjednicu sisa\xc4\x8dke Gradske organizacije SDP-a izabrana je 30. sije\xc4\x8dnja 2010._NEWLINE_Na lokalnim izborima 2013. godine kandidarala se za gradona\xc4\x8delnicu kao kandidat SDP-a, HNS-a i HSU-a, te je, prema privremenim rezultatima Dr\xc5\xbeavnog izbornog povjerenstva u prvom krugu osvojila 36,91% glasova, dok je ispred nje bio dotada\xc5\xa1nji gradona\xc4\x8delnik Siska Dinko Pintari\xc4\x87 s 40,08% glasova. U drugom je izbornom krugu pobijedila s 51,12% glasova ispred Dinka Pintari\xc4\x87a koji je osvojio 46,10% glasova._NEWLINE_Na lokalnim izborima 2017. godine osvojila je 4. lipnja drugi mandat nakon \xc5\xa1to je u drugom krugu izbora pobijedila HDZ-ovog kandidata za gradona\xc4\x8delnika Franju \xc5\xa0abana s 55,8 posto osvojenih glasova nasuprot 41,72 posto koliko je osvojio \xc5\xa0aban. U prvom krugu odr\xc5\xbeanom 21. svibnja 2017. Kristina Iki\xc4\x87 Bani\xc4\x8dek je osvojila 46,06 posto glasova, Franjo \xc5\xa0aban 30,15 posto, a od ostalih sedmero kandidata niti jedan nije osvojio niti pet posto potpore bira\xc4\x8da.'